b'\n_START_ARTICLE_\nGladsaxe Teen Club\n_START_PARAGRAPH_\nGladsaxe Teen Club blev grundlagt i 1966 og afholdt i perioden 1966-1969 139 koncerter. Kommunalbestyrelsen i Gladsaxe Kommune havde nedsat et ungdomsudvalg, som i 1964 besluttede, at der skulle gives mulighed for at arrangere baller for de unge i kommunen. Herefter gik to konkurrerende klubber sammen og etablerede Gladsaxe Teen Club._NEWLINE_If\xc3\xb8lge polititilladelsen kr\xc3\xa6vede det medlemskab at f\xc3\xa5 adgang til arrangementerne. Medlemskortet kostede fire kroner og hertil kom en entre, som afhang af de medvirkende musikeres \xc3\xb8konomiske krav. Frivillige fra de lokale ungdomsorganisationer medvirkede ved arrangementerne. Disse blev afholdt i festsalen p\xc3\xa5 dav\xc3\xa6rende Egeg\xc3\xa5rd Skole (nu Gladsaxe Skole). Der deltog op mod 1300 unge i arrangementerne, og successen bet\xc3\xb8d, at klubben i 1966 kunne overgive 67.000 kr. til foreninger, der arbejdede for de unges interesser. Der var typisk tre bands, som optr\xc3\xa5dte p\xc3\xa5 en spilleaften. Klubben havde op mod 6.000 medlemmer, da successen var st\xc3\xb8rst.  De fleste aftener spillede tre bands i ca. 45. minutter hver. Blandt de optr\xc3\xa6dende var Small Faces med Steve Marriott, (30. marts 1968), Pretty Things, (26. oktober 1968), Ten Years After med Alvin Lee, (8. februar 1969) og Deep Purple, (1. februar 1969). I 1969 var stilen \xc3\xa6ndret. Der var f\xc3\xa6rre Bands, som indb\xc3\xb8d til dans og flere, som fik publikum til at sidde og lytte til musikken. Da b\xc3\xa5de medlemstallet og overskuddet fra arrangementerne faldt, blev klubben et debatemne op til kommunalvalget 1970, hvorefter den lukkede kort efter.'